Yleisöä Mikkelin raviradalla St. Michel kisan aikaan heinäkuussa 2009.
**Mikkelin ravirata** sijaitsee Mikkelin keskustan pohjoispuolella Kalevankankaan kaupunginosassa. Se rakennettiin nykyiselle paikalleen 1960-luvun alussa. Katsomorakennukset ovat vuodelta 1979. Radan omistaa ja sitä hallinnoi *Mikkelin Ravirata Oy*. Aivan sen tuntumassa sijaitsee Mikkelin jäähalli.

Radan tunnetuin kilpailu on vuosittain heinäkuussa juostava kansainvälinen St. Michel. Suomen suurin ravitapahtuma Kuninkuusravit on Mikkelissä järjestetty vuosina 1979, 1996 ja 2012.

Vuonna 1975 Mikkelissä toteutettiin suuri uudistustyö. Uusi rataprofiili teki siitä maailman nopeimman 1000 metrin raviradan. Radan nopeus johtuu kaviouran erikoisen pyöreästä muodosta. Sen johdosta hevoset eivät joudu kaarteisiin tullessaan hidastamaan vauhtia yhtä paljon kuin tavallisilla radoilla.

Ensimmäinen ennätysjuoksu Mikkelissä tehtiin heinäkuussa 1977, kun Charme Asserdal ravasi uuden Euroopan ennätyksen 13,9. Ennätys oli poikkeuksellinen nelivuotiaan tamman juoksemana.  Kaiken kaikkiaan Mikkelissä on juostu uusi maailmanennätys kolme kertaa. Ennätystä on sivuttu kahdesti. Vuonna 2002 italialainen Varenne juoksi St. Michel-ajossa 1000 metrin ratojen maailmanennätyksen 09,3, joka rikottiin vasta vuonna 2012.  Ennätysjuoksua oli seuraamassa lähes 27 000 katsojaa.

Mikkelin raviradan keskikentällä on vinttikoirien rata sekä kaksi jalkapallonurmea, jotka ovat paikallisten alasarja- ja juniorijoukkueiden käytössä.

Mikkelissä tehdyt Euroopan- ja maailmanennätykset
-------------------------------------------------

|  | Maa 1 | Hevonen | Ohjastaja | Aika | Ennätys |
| --- | --- | --- | --- | --- | --- |
| 5.7.1977 | Ruotsi | Charme Asserdal | Heikki Korpi | 13,9 | EE |
| 18.7.1993 | Yhdysvallat | Smooth Blend | Antti Teivainen | 10,9 | ME |
| 16.7.1995 | Norja | Shan Rags | Noralf Braekken | 10,7 | Sivusi ME-tulosta |
| 18.7.1999 | Suomi | Louise Laukko | Anders Lindqvist | 10,9 | Tammojen EE |
| 14.7.2002 | Italia | Varenne | Giampaolo Minnucci | 09,3 | ME |
| 13.7.2008 | Ruotsi | Camilla Highness | Peter Ingves | 10,4 | Sivusi tammojen ME-tulosta |
| 19.7.2009 | Ranska | Premiere Steed | Jean Michel Bazire | 09,6 | Tammojen ME |
| 19.7.2009 | Suomi | I.P. Vipotiina | Pertti Puikkonen | 20,2 | Kylmäveristen tammojen ME |

1 Hevosen syntymämaa

Rataennätykset
--------------

* Hierro Boko, 16. heinäkuuta 2023 - 1.08,3a
* Evartti, 15. heinäkuuta 2023 - 1.18,4a

Lähteet
-------

* Mikkelin raviradan kotisivut (Arkistoitu – Internet Archive)
* Suomen Hippos/Ravikilpailutulokset

1. ↑  Ratauudistus 1975 nosti Mikkelin nykyiseen asemaan  26. maaliskuuta 2012. Länsi-Savo.  Arkistoitu 17.5.2012. Viitattu 13.5.2012.
2. ↑  Commander Crowe rikkoo fysiikan lakeja - uusi ME-tulos!  31. heinäkuuta 2012. Ilta-Sanomat. Viitattu 1.8.2012. [vanhentunut linkki]
3. ↑  Mikkelin Vinttikoiraseura: Mikkelin Vinttikoiraseura, tietoa meistä *mikkelinvinttikoiraseura.webnode.fi*. Viitattu 22.11.2023.
4. ↑  Mikkelin raviradan nurmi SPL:n Keski-Suomen piiri. Viitattu 13.5.2012.
5. ↑  Mikkelin raviradan rataennätykset *mikkelinravirata.fi*. Viitattu 30.5.2021.

Aiheesta muualla
----------------

* Kuvia tai muita tiedostoja aiheesta **Mikkelin ravirata** Wikimedia Commonsissa